ปฏิเสธความฮอตฮิตของร้านข้าวมันไก่ร้านนี้ไม่ได้เสียแล้ว นับวันลูกค้ายิ่งเยอะ รีวิวพุ่งพรวด สับไก่กันไม่ได้หยุดได้หย่อน จนผมเองต้องกลับมาซ้ำ รอบนี้เป็นรอบที่เท่าไหร่แล้วไม่ทราบ เริ่มแรกเลยร้านนี้รู้จักจากการแนะนำของครู และน้องเนค รายละเอียดข้อมูลต่างๆ ดูในรีวิวเก่าของผมข้อมูลจะครบถ้วนมากๆ การเดินทางมาไม่ยาก ร้านนี้ตั้งอยู่ในตึกแถวด้านหลังกาดสามแยก (วิ่งเส้นเชียงใหม่-ดอยสะเก็ด) สามารถจอดรถได้ลานจอดด้านข้างตลาดแล้วเดินไปที่ร้านได้เลย ลักษณะร้านจะเป็นตึกแถวคูหาเดียว ที่นั่งจึงไม่มาก ลูกค้าส่วนใหญ่เลือกที่จะซื้อใส่ห่อกลับไปทานที่บ้านครับ ร้านเปิดทุกวันตั้งแต่ 07.00 น. - 14.00 น. แต่ไม่ควรมาหลังเที่ยงนะ เพราะกลัวของจะหมดจริงๆ สอบถามข้อมูลเพิ่มเติมได้ที่เบอร์โทรศัพท์ 081-0221128 หรือ 081-3874404

     เมนูที่นี่จะมีแค่ข้าวมันไก่อย่างเดียว ราคาถูก โดยข้าวมันไก่ราดข้าว จะมี พิเศษ 25 บาท และ "บิ๊กข้าวมันไก่" ราคา 30 บาท หรือจะสั่งแยกไก่ แยกข้าวก็ได้ สำหรับคนทานไม่เยอะ พิเศษ 25 บาทก็เพียงพอแล้ว ส่วนผม ไม่ต้องถาม วันนี้สั่งเป็นพิเศษ 1 จาน และบิ๊ก 1 จานครับ

     ด้านรสชาติ จุดเด่นของร้านนี้คือไก่เนื้อชุ่ม นุ่มอร่อย ไม่แห้ง ไม่มีตบ ข้าวมันหอมเรียงเม็ดสวยกำลังดี น้ำจิ้มแยกพริก ขิงมาให้แล้วแต่เราจะใส่ หรือไม่จุใจขอเพิ่มก็ยังได้ น้ำซุปกลมกล่อม ทานร้อนๆ คล่องคอ เป็นร้านข้าวมันไก่ที่มีความดอดีในทุกๆ องค์ประกอบ เหตุนี้ ร้านนี้จึงเป็นที่ 1 ในใจ ของร้านข้าวมันไก่ในจังหวัดเชียงใหม่ที่ผมแนะนำครับ

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (#963)